b'\n_START_ARTICLE_\nCecilie Ore\n_START_PARAGRAPH_\nCecilie Ore (s.19. hein\xc3\xa4kuuta 1954 Oslo) on norjalainen s\xc3\xa4velt\xc3\xa4j\xc3\xa4._NEWLINE_Ore opiskeli ensin pianonsoittoa Oslossa ja Pariisissa sek\xc3\xa4 vuosina 1981\xe2\x80\x9386 s\xc3\xa4vellyst\xc3\xa4 Amsterdamissa ja Utrechtissa Alankomaissa. H\xc3\xa4n toimi uransa alussa konserttipianistina ja opetti soittamista ja musiikinteoriaa, kunnes alkoi s\xc3\xa4velt\xc3\xa4\xc3\xa4 p\xc3\xa4\xc3\xa4toimisesti Norjan valtion taiteilijapalkan turvin._NEWLINE_Oren musiikissa keskeist\xc3\xa4 on ajan ja \xc3\xa4\xc3\xa4nenv\xc3\xa4rin tutkiminen. H\xc3\xa4n on s\xc3\xa4velt\xc3\xa4nyt instrumentaali-, vokaali- ja elektroakustisia teoksia. Vuonna 1988 h\xc3\xa4nen kokonaan ihmis\xc3\xa4\xc3\xa4nen nauhoituksista koostuva teoksensa Etapper jakoi ensipalkinnon International Rostrum of Electroacoustic Music -tapahtumassa, ja vuonna 2004 h\xc3\xa4nelle my\xc3\xb6nnettiin Arne Nordheimin s\xc3\xa4velt\xc3\xa4j\xc3\xa4palkinto.'